**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већа Филозофског факултета у Београду (редовна седница одржана 11.5.2023.) године изабрани смо за чланове стручне комисије за припрему реферата о кандидатима пријављеним на конкурс и предлагање кандидата за избор у звање ванредног професора (реизбор) за ужу научну област АРХЕОЛОГИЈА.

На конкурсу, објављеном у публикацији Националне службе за запошљавање „Послови“ бр. 1041, 24. маја 2023. године, за радно место ВАНРЕДНОГ ПРОФЕСОРА за ужу научну област АРХЕОЛОГИЈА, пријавио се један кандидат, др Бранислав Анђелковић. Комисија је прегледала сва документа и радове кандидата и подноси Изборном већу Филозофског факултета у Београду следећи

**ИЗВЕШТАЈ**

Бранислав Анђелковић, рођен je 1961. у Београду. На Одељењу за археологију Филозофског факултета Универзитета у Београду дипломирао je јануара 1988. (наслов дипломског рада: Порекло и развој фунерарне архитектуре Египта од Нулте до Четврте династије), магистрирао је јуна 1994. (наслов магистарске тезе: Односи између Канаанаца и Египћана до краја владавине Нармера), а докторирао је јуна 2003. (наслов докторске дисертације: Еволуција Герзешке културе: унутрашњи и спољни чиниоци). У Ректорату Универзитета у Београде промовисан је за доктора археологије 25.11.2003. На Филозофском факултету у Београду запослен је од маја 1990, прво у звању асистента-приправника; од марта 1995. у звању асистента; од јула 2003. као асистент са докторатом; од јуна 2004. у звању доцента; од јануара 2019. као ванредни професор.

Учествовао је на више археолошких ископавања у Србији и на Блиском истоку. Члан је International Association of Egyptologists, као и American Schools of Oriental Research, те Етнолошко-антрополошког друштва Србија. У САД у оквиру летњег академског програма 1998. похађао је антропологију на University of Illinois at Chicago.

Као предавач по позиву, септембра 2009. држао је постдипломцима на Yale University семинар State Formation in Protodynastic Egypt: Parameters, Factors and Models, као и јавно предавање Hegemony for Beginners: Egyptian Activity in the Southern Levant during the Second Half of the Fourth Millennium B.C.

Одржао је предавање по позиву на Филолошком факултету Универзитета у Бањој Луци, октобра 2022. (наслов предавања: „Египатска цивилизација и њен одраз на наше крајеве“).

Ауторским рефератима учествовао је на бројним међународним и националним скуповима. Студијским боравцима обухватио је Енглеску, Француску, Аустрију, Египат, Израел и Сједињене Америчке Државе.

Бави се формативним периодом државе у пре- и протодинастичком Египту, палеополитиком и међуодносима на Блиском истоку током четвртог миленијума, египтолошким материјалом у Србији, са тежиштем на истраживањима Београдске мумије, као и египтолошким материјалом у ширем региону, посебно Румунији. Аутор је већег броја библиографских јединица, у земљи и иностранству, укључујући и четири монографске студије (две ауторске и две коауторске).

У оквиру редовних, мастер и докторских студија држи више обавезних и изборних предмета. Има преко три деценије дуго позитивно искуство у педагошком раду. Био је ментор или члан комисија за израду завршних радова на академским мастер студијама (нпр. менторство завршних мастер радова: Маја Мандић, „Хијераконполис током Накада културе: археолошки налази и њихово тумачење“, одбрањен 2016; Аманда Дега, „Градитељска делатност Омрида као показатељ просперитета северне Палестине у IX веку п. н. е.“, одбрањен 2015; Срђан Ракоњац, „Град и друштво на Леванту током II миленијума п. н. е.“, одбрањен 2014).

Активни је ментор за израду докторске дисертације: Срђан Ракоњац, „Формирање урбаних целина на Блиском истоку од IV до II миленијума п. н. е.: развојни чиниоци и стратегије“, (рад у току); као и за израду докторске дисертације докторанда Велибора Мартиновића, број индекса 7А14-6, (рад у току).

Студентске евалуације рада професора Анђелковића су позитивне, просечне оцене се крећу у распону од 3.72 до 4.91, са општим просеком 4.3.

Анђелковић је био уредник часописа Гласник Српског археолошког друштва, свеске 21–24 (2005–2008); уредник свеске 2 Посебних издања Српског археолошког друштва (2004); члан уредништва свеске 3 Повремених издања Српског археолошког друштва (2007); уредник теме броја часописа Етноантрополошки проблеми 10/3 (2015); члан редакције часописа Архаика 9 (2021), Одељења за археологију. Стручни је консултант National Geographic Srbija од 2007.

Учествује у реализацији истраживања које финансијски подржава Министарство науке, технолошког развоја и иновација Републике Србије у склопу финансирања научноистраживачког рада на Универзитету у Београду - Филозофском факултету (број уговора 451-03-47/2023-01/ 200163). Учествовао у реализацији пројекта „Човек и друштво у време кризе“, Филозофског факултета Универзитета у Београду, током 2022. До 2020. учествовао је у реализацији пројекта „Археолошка култура и идентитет на западном Балкану“, евиденциони број 177008, Министарство просвете, науке и технолошког развоја Републике Србије, Филозофски факултет Универзитета у Београду.

Анђелковић је добитник Захвалнице града Београда за популаризацију наслеђа у оквиру манифестације „Дани европске баштине“ 2012.

Сем научног и педагошког рада, Анђелковић је био ангажован и у активностима као што су нпр. јавно предавање у Народној библиотеци у Кикинди, вишеструко учешће у манифестацији Ноћ музеја, или учешће на округлом столу „Egyptоlogy: Mapping ancient Egypt in Serbia“ одржаном у Народном музеју у Београду. Бранислав Анђелковић је експониран и бројним појављивањима и гостовањима у штампаним и електронским медијима, што представља позитиван допринос широј презентацији и популаризацији археологије, односно њеном приближавању јавности.

**Научноистраживачки рад кандидата од претходног избора у звање**

Од периода првог избора у завање ванредног професора 2019. године, др Анђелковић је објавио три рада у категорији међународних часописа, од чега један рад у М24, а два у М23 категорији. Сви разматрани научни радови др Бранислава Анђелковића спадају у ужу научну област археологије, за коју је расписан конкурс. Радови су објављени на енглеском језику, повећавајући релевантност и видљивост радова. Чланци професора Анђелковића покривају тематику археологије старог Египта, прецизније, археологију формативног периода староегипатске државе, као и археолошка и мултидисциплинарна истраживања „Београдске мумије“ тј. биоархеолошких и археолошких остатака староегипатског свештеника Несмина и других староегипатских артефаката из музејских збирки у Србији. У тексту који следи биће укратко приказан садржај и значај објављених радова.

**Anđelković, B., and Elias, J. P., 2019. The Mummy Trappings in the National Museum in Belgrade: A Reconstruction and Typological Assessment. *Етноaнтрополошки Проблеми* н.с. 14/3: 955–967. (M24)**

У овом раду, чији је професор Анђелковић први аутор, објављени су делови мумијске картонаже, маска (фрагментована) и овратно-попрсни прекривач, који су у Народни музеј у Београду доспели као донација из приватне колекције, а за које аутори, након анализе, претпостављају да припадају истој изворној целини. Професор Анђелковић и коаутор Илајес дају детаљан опис ових предмета, са реконструкцијом и идентификацијом представа на њима. Аутори закључују да маска припада тзв. шлем-типу и да је била направљена од слојева ланеног платна премазаног гипсом, са полихромним осликавањем и позлаћеним лицем. Овратник се састоји од шематизованих, орнаменталних украса распоређених у седам лучних ниски које се сукцесивно, полукружно простиру испод централне лунете. Испод њих се у континуитету пружа попрсна декорација са фунерарним мотивима. Чине је четири хоризонтална регистра раздвојена тракама испуњеним полихромно осликаним триглифима-правоугаоницима. У регистрима су представљене комплексне фигуралне сцене протективног карактера: божанства, амулетски симболи и магијске вињете. Аутори дају детаљно тумачење ових сцена. Ове налазе датују у позни Птолемејски период (100–50 г. пре н. е.) и закључују да је највероватније место порекла ове мумијске картонаже Хавара, у фајумској области Египта. На основу стила фризуре која је приказана на маски, аутори износе претпоставку да се радило о мумификованој одраслој особи женског пола.

**Anđelković, B., and Elias, J. P., 2021. CT Scan of Nesmin from Akhmim: New Data on the Belgrade Mummy. Етноaнтрополошки Проблеми н.с. 16/3: 761–794. (M23)**

Чланак под називом „CT Scan of Nesmin from Akhmim: New Data on the Belgrade Mummy“, који кандидат потписује као први аутор, бави се проучавањем остатака чувене „Београдске мумије“, односно свештеника Несмина из 4. века п.н.е. (приближно датовано у интервал од 350. до 325. пре нове ере) чији се остаци, заједно са погребним ковчегом и инвентаром, чувају у Народном музеју Србије у Београду. Аутори су у овом истраживању применили метод компјутеризоване томографије на мумификоване остатке египатског свештеника и тако дошли до драгоцених нових биоархеолошких и археолошких података. Резултати скенирања методом компјутеризоване томографије омогућили су детаљну реконструкцију процеса мумификације, оцену старости покојника приликом смрти (од 35 до 40 година) и откривање патолошких промена на телу свештеника Несмина. Такође, захваљујући овим резултатима, откривени су и нови детаљи везани за погребни инвентар, где се посебно издваја свитак папируса за који се основано претпоставља да представља записе из египатске Књиге мртвих. Такође, у овом раду указано је на феномен музејског сујеверја с обзиром на пронађене новчиће из недавне прошлости у Несминовом ковчегу.

**Anđelković, B., 2022. Holy War: Expansion of the Naqada Culture and State-Building in Egypt. *Етноaнтрополошки Проблеми* н.с. 17/3: 867–902. (M23)**

Рад под називом „Holy War: Expansion of the Naqada Culture and State-Building in Egypt“ бави се настанком државе у Египту. Настанак државе је једна од фундаменталних антрополошких тема, а настанак староегипатске државе представља једну од најважнијих емпиријских манифестација овог процеса и фундаменталну тему археолошких и историјских истраживања. У овом тексту професор Анђелковић износи и аргументује тезу да се објашњење за настанак државе у протодинастичком периоду Египта може тражити у дискурсу организованог насиља, у синергији са територијалном експанзијом коју предводи бог-краљ (обожени владар). Др Анђелковић истиче како је Горњи Египат као целина настао војним сукобом између Абидоса и Некхена (Хијекарконполиса) против Накаде, а да је кључан чинилац овог процеса интегрисана религијско-идеолошка доктрина бога-краља који, у својој дуалној форми, влада и овоземаљским и загробним животом. Религијски системи имају своја географска полазишта, те је тако и поштовање бога-сокола Хоруса – са којим се у Египту идентификују и краљеви Нулте династије, о чему сведочи владарско Хорус име – имало свој центар у Некхену (антички Хијераконполис) на југу Горњег Египта. Како показује професор Анђелковић, током накадске експанзије, која је трајала више генерација, те нестанка/асимилације доњоегипатских култура, успоставља се централизована владавина бога-краља над освојеним територијама. Основна теза јесте да је овај рат и експанзија у својој идеолошкој основи имала идеју светог рата који за циљ има потчињавање богу-краљу који чини осовину староегипатске државе.

**Закључак комисије**

Увидом у квантитет, бодовну структуру и садржину објављених радова колеге Анђелковића, утврдили смо да професор Анђелковић испуњава и премашује неопходне услове за реизбор у звање ванредног професора. Такође, професор Анђелковић има вишедеценијско педагошко и истраживачко искуство на Филозофском факултету које је позитивно оцењено и значајне стручне и организационе доприносе делатности Одељења за археологију и Филозофског факултета, као и активности на популаризацији археологије у широј јавности. Посебно наглашавамо чињеницу да је професор Анђелковић један од ретких стручњака за археологију Блиског истока на подручју југоисточне Европе и да је његов рад од кључног значаја за одржавање ове области на Универзитету у Београду, као једном од ретких универзитета у региону где је могуће слушати наставу и усавршавати се из области блискоисточне археологије. Из свих наведених разлога, закључујемо да професор Анђелковић испуњава и премашује све услове и предлажемо Већу да реизабере проф. др Бранислава Анђелковића у звање ванредног професора.

Место и датум: Београд, 10.06.2023.

ПОТПИСИ

ЧЛАНОВА КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Марко Порчић

ванредни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасна Вуковић

ванредна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драгана Антоновић

научна саветница

Археолошки институт, Београд